钦定古今图书集成/明伦汇编/官常典/第421卷 > 贾谊新书 > 石古乃
## 钦定古今图书集成/明伦汇编/官常典/第421卷 > 贾谊新书 > 石古乃

按《金史娄室传》：娄室子仲，本名石古乃，体貌魁伟，通
女直、契丹、汉字。其兄斡鲁为统军，爱仲才，欲使通吏
事，每视事，常在左右，遇事辄问之，应对如响。斡鲁叹
曰：“此子必为令器。”皇统初，充护卫，授世袭谋克。天德
元年，摄其兄活女济州万户，部内称治，除滨州刺史，
以母忧去官。起复知积石军事，转同知河南尹。正隆
六年伐宋，为神勇军副都总管，与大军北还。除同知
大兴尹，将兵二千益遵化屯军备契丹。迁西南路招
讨使，兼天德军节度使。政尚忠信，决狱公平，藩部不
敢寇边。召为左副都点检，宿卫严谨，每事有规矩，后
来者守其法，莫能易也。世宗尝谓侍臣曰：“石古乃入
直，朕寝益安。”五年，宋人请和，为侄国，不称臣，仲为报
问使。仲请与宋主相见礼仪，世宗曰：“宋主亲起立，接
书则授之。”乃至宋，一一如礼。正隆用兵，宋人执商州
刺史完颜守能以归。至是，仲取守能与俱还。上嘉之。
转都点检，兼侍卫亲军都指挥使，迁河南路统军使。
上曰：“卿在禁近，小心畏慎。河南控制江、淮，为国重地，
卿益勉之。”赐厩马、金带、玉吐鹘。后有罪，解职。久之，起
为西北路招讨使，改北京留守，卒。